Koski kirjoittaa, että viime aikoina hänen lähipoliisialueillaan Hyvinkäällä, Jokelassa ja Mäntsälässä on paljastunut nuorten huumausaineen käyttörikoksia.

- Nyt ei sitten puhuta 18 + käyttäjistä, vaan 13-15 -vuotiaat kullanmuruset mitään häpeilemättä kerääntyvät koulujen pihoille, markettien parkkihalleihin ja omille kokoontumispaikoilleen vetämään kamaa. Härskeimmät vetävät pilveä omissa huoneissaan kotona.

Kosken mukaan nuoret vähättelevät pilvenpolttoa, kun jäävät kiinni. Selitys on usein, että kaikkihan polttavat.

Mainos (artikkeli jatkuu alla)

Mainos (artikkeli jatkuu alla)

- Meitin poliisin tilastot, kuin myös sidosryhmien tutkimukset ja kyselyt antavat toisenlaisen kuvan. Meille huumausaineen käyttö ei tilastoissa näy ongelmana. Voikin olla, että lähiaikojen kiinnijäämiset koskevat pientä porukkaa, mutta tarkkana vanhempien pitää olla lastensa kanssa.

Kannabiksen käyttö näkyy ja tuoksuu

Koski antaa kolumnissaan vanhemmille vinkkejä, miten kannabiksen käyttö näkyy nuoressa.

- Kannabiksen käyttö näkyy ja tuoksuu nuoressa. Väsymys ja flegmaattisuus lisääntyy, samoin kuin masennusoireet. Poissaolot koulusta lisääntyvät hurjasti ja kaveripiirin muutoksiakin tapahtuu.

Kosken mukaan kannabiksen käyttöä edeltää usein tupakointi.

- Ensin on rööki huulessa ja sitten mari -tai pilvisätkä, hän tiivistää.

Koski vetoaa, etteivät vanhemmat olisi missään tapauksessa lastensa kavereita. Sen sijaan vanhempien tulisi asettaa lapsilleen rajoja.

- Ostareilla ja kylillä notkumisen sallimien on sama kuin sallisi päihteiden käytön. Turha on poliisille ja sossulle valitella, että ei ole tullut tiedostettua notkumisen vaaroja.

Ylikonstaapeli huomauttaa, että huumemaailma on raaka ja väkivaltainen.